CELEX: 32009R0299
Language: sk
Date: 2009-04-08 00:00:00
Title: Nariadenie Komisie (ES) č. 299/2009 z  8. apríla 2009 o zatriedení určitého tovaru do kombinovanej nomenklatúry

9.4.2009   
            
            
               SK
            
            
               Úradný vestník Európskej únie
            
            
               L 95/37
            
         
      NARIADENIE KOMISIE (ES) č. 299/2009
   z 8. apríla 2009
   o zatriedení určitého tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá do nej dopĺňa akékoľvek ďalšie rozdelenie a ktorá je ustanovená v osobitných ustanoveniach Spoločenstva s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatrieďovať pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je vhodné ustanoviť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov s ohľadom na zatriedenie tovaru podľa kombinovanej nomenklatúry, ale ktorá nie je v súlade s týmto nariadením, mohol na túto aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatrieďuje v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. apríla 2009
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Súprava dodávaná na maloobchodný predaj v kartónovej škatuli a obsahujúca:
                  
                              —
                           
                           
                              rôzne plastové guľky a časti odevnej bižutérie na navliekanie,
                           
                        
                              —
                           
                           
                              cievku syntetického vlákna,
                           
                        
                              —
                           
                           
                              magnetické kocky,
                           
                        
                              —
                           
                           
                              návod na použitie a
                           
                        
                              —
                           
                           
                              látkové vrecúško so šnúrkou na sťahovanie.
                           
                        Táto súprava je určená pre deti na výrobu bižutérie, ktorú je možné upravovať pomocou magnetických kociek.
                  Do vrecúška je možné ukladať jednotlivé časti súpravy, ako aj zloženú bižutériu.
               
               
                  9503 00 70
               
               
                  Zatriedenie je určené všeobecnými pravidlami 1 a 6 pre výklad kombinovanej nomenklatúry a znením číselných znakov KN 9503 00 a 9503 00 70.
                  Forma, v akej sa tento výrobok predáva, a hodnota jej jednotlivých častí jasne naznačujú, že súprava sa má používať ako hračka (pozri aj vysvetlivky HS k položke 9503, predposledný odsek).
                  Zatriedenie tohto výrobku do položky 7117 ako bižutéria nie je možné, pretože výrobok po svojom zložení vyzerá ako hračka a má jej charakteristické vlastnosti.
                  Súprava sa preto má zatriediť ako ostatné hračky tvoriace súpravy alebo zbierky pod číselný znak KN 9503 00 70.